EELKs oli kogu eelnev aasta pühendatud tema mälestusele: anti välja kaks olulist teost, korraldati konverents. Detsembris peeti Saarde kirikus, tema viimases teenistuskohas, jumalateenistus ja kiriku seinale paigaldati tahvel õpetaja Salumaale, kes teenis Saarde Katariina kogudust aastail 1969-1995. Pastoraadis  avati mälestustuba. Töö õpetaja pärandiga jätkub.  Elmar Salumaa mälestust olid kalliks pidanud ja 100. sünniaastapäeva puhul 14. ja 15. detsembril Saardesse kogunenud tema õpilased, tänased ameti jätkajad ja külalised.  Ajalikud asjad nähtaval  Nüüdseks on lisaks Viljandi Pauluse kirikus avatud Jaan Lattiku toale väike muuseumituba ka Saarde pastoraadis: Elmar Salumaa toa avas peapiiskop Andres Põder. Pärast pastoraadi tagasisaamist iseseisvusajal koliti Salumaa asjad Kilingi-Nõmmelt Veski  tänavast ära ja on nüüd eksponeeritud ühes pastoraadi toas.  Ühel riiulil on väljas õpetaja raamatud, teisel paljukantud kaabu ja tekkel ning muud omal ajal vajalikku maist vara. Pilgu tõmbab aga endale kirjutuslaud ja selle keskel suurmehe igapäevane oluline töövahend ja lahutamatu kaaslane - kirjutusmasin. Laual on katkised prillid, poolik Belomorkanali pakk.  Stendilt vaatavad vastu Elmar Salumaa fotod, hilisemast ajast on osa neist tuttavad, osa pakub alles avastamisrõõmu. Aga toanurgast tõstab  praegu Saarde kogudust teeniv diakon Arvet Ollino välja vineer­kohvri, mille sisu on teadmata, sest lukustatud kohvri võti on kadunud. Võib-olla peidab see endas raamatuid, mida Salumaa kirglikult lugeda armastas ja mille tõttu teda raamatu-usku inimeseks nimetada võiks.  Tasutud võlg  Oluliseks tähiseks kultuurivallas sai sel aastal kahe Elmar Salumaa raamatu ilmumine vahetult enne autori sünniaastapäeva. Kirjastuselt Ilmamaa «Eesti mõtteloo» sarjas ilmunud artiklikogumiku «Evangeelium ja eetos»  trükikojast saadud kaks eksemplari olid Saardesse toonud ülikooli usuteaduskonna dekaan dr Riho Altnurme ja kogumiku koostaja, süstemaatilise usuteaduse õppetooli assistent Thomas-Andreas Põder.  Viimane valgustas kohalolijaile ka pisut tööprotsessi. Esmalt tuli luua ülevaade artiklitest, et kas need kannavad raamatu mõõdu välja. Kokku sai kaalutletud valik mõtte- ja kirikuloo seisukohalt olulistest mõtetest. Ühe eksemplari sai kingituseks Salumaa muuseum.  Usuteaduse Instituudi rektor dr Randar  Tasmuth aga tutvustas kohalviibijaile Salumaa suurteost «Süstemaatilise teoloogia käsiraamat ehk dogmaatika märksõnades» (vt EK nr 49, 10. detsember).  Tähelepanu pälvis veel kolmaski väljaanne, «Sajand Elmar Salumaaga», mis ilmus Usuteaduse Instituudi toimetiste sarjas. Märkimist väärib, et nimetatud juubelikogumik valmis vabatahtliku tööna ja selles lõid kaasa instituudi ja Eesti Kiriku töötajad.  Kogumiku koostaja Ingmar Kurg ütles teost tutvustades, et «Elmari hea vaim elab seeläbi edasi», ja  hiljem lisas Salumaa juubeli tähistamist koordineerinud komisjoni esimees, juubelikogumiku teine koostaja Peeter Kaldur: «Tänane päev näitab, et me tahame austada Elmar Salumaad. See on töö, mis talle meeldib, ja suunatud järeltulevatele põlvedele.»  Tänu sulle, Elmar Salumaa  Oleme kirikulehe lugejate jaoks sel aastal palunud kirjutada mitmel Salumaa õpilasel. Nad kõik olid õpetaja mälestust kalliks pidades tulnud Saardesse ja kohalolnud said kuulda nende meenutusi. Peeter Kaldur, Villu Jürjo, Tõnu  Linnasmäe, Mihkel Kukk, Randar Tasmuth, Enn Auksmann - neil on kadunud suurmehega oma kokkupuude ja omad mälestused. Aga Peeter Kaldur ütleb, et räägib Elmar Salumaast ainult olevikus - õpetaja on endiselt elav ja tema pärand kestev.  Jumalateenistusel Saarde kirikus jutlustanud õpetaja Villu Jürjo oli oma sõnades ühiskonna vastu natuke ründav nagu omal ajal tema õpetaja ja võttis mälestuspäevad kokku sõnadega: «Tänu sulle, Elmar Salumaa.» Sest anda oli palju ning näiteks Salumaa mälestused ja  mälestused Salumaast vajavad alles kokkukogumist ja avaldamist.  «Salumaa aasta on edukalt korda läinud. Vääriline lõpp­akord on antud, ent mälestused temast ei kustu. Töö Salumaa pärandiga jätkub ja igaüks saab sellesse anda oma pisku,» ütles päevade lõpetuseks Peeter Kaldur.